Programi novator “Visible Ink” për pacientët me kancer
Ky program është filluar nga qendra e famshme e kancerit në Nju Jork, Memorial Sloan-Kettering
Një recitim special nga aktorë profesionistë. Ata paraqesin punën e pacientëve me kancer, që kurohen në qendrën Memorial Sloan- Kettering. Një herë në vit, disa prej veprave të tyre interpretohen. Kjo filloi kur romancieria Xhudith Kelman, filloi një program terapie të shkruari, i quajtur Visible Ink, për pacientët me kancer. Pas 3 vjetësh në të marrin pjesë qindra pacientë. Zonja Kelman këshillon disa prej pacientëve, që shkruajnë. Ajo ka edhe rreth 50 vullnetarë të tjerë, që bëjnë të njëjtën gjë. Njëri prej studentëve të shkrimtares Kelman është pacienti me kancer, Majkëll Soloman. Ai është kineast e regjisor dhe mezi pret të marrë pjesë në këtë program. Eseja e tij me titull “Pengesa të Mëdha” u vu kohët e fundit në skenë. Dhe për këtë ai varet te këshillat dhe sugjerimet e zonjës Kelman. Rejçëll Rach u diagnostikua me kancer kur ishte 2 vjeç dhe kjo përkoi me diagnostikimin e të jatit të saj me kancer. Që të dy janë mirë, por Rejçëll, me profesion aktore, vazhdon kurat. Rejçëll thotë se shkrimi për programin Visible Ink i ka dhënë asaj besimin që të vazhdojë karierën e saj, megjithëse ka kancer. Ajo është këshilluar për 2 vjet nga Marianna Heusler. Shfaqja "Puppet Show," e shkruar nga Rejçëll Rach, u interpretua në shfaqjen vjetore. Ajo ishte në audiencë me të jatin dhe pikërisht kjo iu shtua natyrës së jashtëzakonshme të kësaj mbrëmjeje. Vetë vepra e të shkruarit dhe përfundimit të një shfaqjeje, thotë Judith Kelman, krijon një ndjenjë të jashtëzakonshme arritjeje, që në vetëvete është një terapi shumë e vlefshme.